Poštovani pacijenti,

Ova brošura sadrži kratke naputke o načinima pripreme za laboratorijske pretrage u Medicinsko biokemijskom laboratoriju Opće bolnice Zabok i bolnice hrvatskih veterana.

Pročitajte s pozornošću ove naputke kako bi Vaša pretraga bila obavljena u najkraćem mogućem vremenu, a njeni rezultati bili što točniji s ciljem brze dijagnostike i uspješne terapije.

Prijem redovnih pacijenata : od 705 do 9 h, po potrebi do 10 h.

Prednost imaju: hitni pacijenti, veterani Domovinskog rata, invalidi, djeca i trudnice te pacijenti s testom o-GTT i profilom GUK-a.

Hitni nalazi gotovi su unutar jednog sata.

Ostali nalazi mogu se podići radnim danom u 730, 8, 830, 9, 930 i od 10 do 15 h na šalteru. Ako želite, nalaz šaljemo poštom, mailom ili Vašem liječniku.

Zahvaljujemo na razumijevanju!

Slobodno nam se obratite s pitanjima i prijedlozima. Stručnjaci laboratorijske medicine ovdje su za Vas:

Medicinsko biokemijski laboratorij, Opća bolnica Zabok i bolnica hrvatskih veterana, Bračak 8, 49210 Zabok

Tel. 049/204-165 - šalter;

 049/204-166 - laboratorij

 049/204-161 - voditelj Odjela

laboratorij.voditelj@bolnica-zabok.hr

narucivanje.laboratorij@bolnica-zabok.hr

****

**Opće upute za pripremu prije uzimanja uzorka krvi**

* **48** sati prije uzimanja uzorka potrebno je izbjegavati sve lijekove (osim onih koje je liječnik odredio kao obavezne), jači tjelesni napor i uzimanje alkohola
* prije vađenja krvi valja biti **12** sati natašte
* zadnji obrok smije biti lagana večera, **ne jesti iza 19** h
* nakon **19** sati uvečer dan prije odlaska u laboratorij ne piti alkohol, kavu te pušiti
* vodu je dozvoljeno piti i kasnije od **19** h
* ujutro na dan vađenja krvi nije dozvoljeno konzumirati **ništa osim vode**
* za redovite pretrage uzorak krvi se uzima ujutro između **7** i **9** sati

**Priprema prije određivanja lipidnog statusa**

* **24** sata prije vađenja krvi treba jesti laganu, nemasnu hranu (ne uzimati mlijeko i mliječne proizvode, pržena jaja, masno meso, bijeli kruh, masnoće, slastice)

**Priprema prije određivanja željeza**

* **24-48** sati prije uzimanja uzorka krvi ne piti sokove obogaćene vitaminima (crni ribizl, borovnica, kupine, cikla), kupinovo vino i energetske napitke
* ako se prima terapija preparatima željeza i/ili multivitaminskim preparatima obogaćenim željezom, kontrola željeza u krvi izvodi se najmanje:
* tjedan do 10 dana nakon peroralnog uzimanja preparata željeza
* tri dana nakon davanja intravenoznih preparata
* mjesec dana nakon intramuskularnog davanja željeza

**Priprema prije određivanja protrombinskog vremena (PV)–INR**

* ne uzimati oralnu antikoagulantnu terapiju (lijekovi : Marivarin, Martefarin, Marcoumar, Coumadin, Pelentan, Sintrom) prije vađenja krvi
* 3-5 dana prije izvođenja pretrage ne uzimati veće količine namirnica bogatih vitaminom K (rajčica, banana, zeleno lisnato povrće: brokula, špinat, zelena salata, blitva, kelj, šparoge)

**Priprema za oralni test opterećenja glukozom (oGTT)**

* za izvođenje pretrage oGTT treba doći **do 8:00** sati, nakon najmanje 8 sati natašte
* test traje **2 sata** - cijelo vrijeme testa pacijent provodi u laboratoriju
* za vrijeme testa ne smije se pušiti, jesti i piti kavu ili druga pića, niti se izlagati pojačanoj tjelesnoj aktivnosti
* točno 60 (samo za trudnice) i 120 minuta nakon što se popije otopina glukoze, treba se javiti u laboratorij na drugo i treće uzimanje krvi
* nakon uzimanja krvi u 120. minuti, dozvoljena je i preporučljiva konzumacija hrane i pića

**Priprema za određivanje postprandijalne koncentracije glukoze**

* za izvođenje pretrage treba doći **do 8:00 sati**, nakon najmanje 8 sati natašte
* prvo se izvadi uzorak krvi natašte
* nakon toga treba odmah pojesti svoj uobičajeni doručak koji valja ponijeti sa sobom i treba uzeti potrebne lijekove.
* krv se ponovno uzima **sat i pol** nakon obroka

**Priprema prije uzimanja krvi za određivanje spolnih hormona**

* preporučeno vrijeme uzorkovanja krvi tijekom menstrualnog ciklusa: 3.-5. dan menstrualnog ciklusa za određivanje FSH, LH i estradiola; 21.-23. dan menstrualnog ciklusa za određivanje progesterona
* određivanje prolaktina - test se izvodi ujutro, poželjno vrijeme za prikupljanje uzorka je 3-4 sata nakon buđenja i nakon 8-14 sati natašte, potrebno je mirovati 30 minuta prije uzorkovanja krvi
* određivanje testosterona - muškarci: uzima se ranojutarnji uzora krvi; žene: uzima se ranojutarnji uzorak krvi tijekom folikularne faze menstrualnog ciklusa

**Priprema prije određivanja tumorskih biljega**

* određivanje PSA preporučuje se prije bilo kakve manipulacije prostatom (npr. biopsija prostate, vožnja biciklom, spolna aktivnost i dr.) i najmanje 5 dana nakon digitorektalnog pregleda
* određivanje CA-125 ne preporuča se u vrijeme menstrualnog krvarenja

**Priprema prije određivanja hormona štitnjače**

* nadomjesna terapija hormonima štitnjače (npr. Euthyrox) može utjecati na rezultat ukupnog T4 i slobodnog T4
* na dan vađenja krvi NE uzeti lijek prije vađenja krvi; propisanu dozu lijeka može se uzeti neposredno nakon vađenja krvi

**Priprema prije određivanja kortizola**

* test se izvodi ujutro i u 16 h, potrebno je mirovati 30 minuta prije uzorkovanja krvi

**Uputa za pripremu za određivanje okultnog (nevidljivog) krvarenja u stolici**

* tri dana prije izvođenja testa, bolesnik se treba pridržavati slijedeće dijete:
* *hrana koja se smije jesti*: dobro kuhana svinjetina, piletina, riba, svo kuhano voće i povrće, vlaknasta hrana
* *hrana i lijekovi koji se ne smiju uzimati:* crveno meso (govedina, janjetina, iznutrica, krvavice)*,* bilo koje sirovo voće i povrće*,* vitamin C (više od 250 mg)*,* aspirini i drugi nesteroidni protuupalni lijekovi (7 dana prije i za vrijeme izvođenja testa), preparati željeza
* *test se ne smije provoditi:* kod menstruacije*,* proljeva*,* krvarenja iz hemoroida
* preporučuje se analizirati tri uzastopne stolice kroz tri dana i to po dva uzorka s različitih mjesta iz svake stolice
* uzorke stolice donijeti u plastičnim posudicama s poklopcem

**Uputa za davanje uzorka sjemene tekućine**

* u Medicinsko biokemijskom laboratoriju uzeti epruvetu za uzorak ejakulata
* pet dana prije davanja uzorka potrebna je apstinencija od spolnih odnosa
* prije davanja uzorka dobro oprati i posušiti spolovilo
* u epruvetu sakupiti sav ejakulat
* donijeti što prije u laboratorij (unutar jednog sata) i u međuvremenu držati na tjelesnoj temperaturi (pod rukom, u džepu)

**Upute za uzimanje uzorka mokraće za kvalitativnu analizu**

* uzorak izbora je srednji mlaz prve jutarnje mokraće nakon noćnog sna, toalete vanjskog spolovila, prije doručka i drugih aktivnosti, pri čemu vrijeme od posljednjeg pražnjenja mjehura treba biti najmanje 4, a najviše 8 sati
* analizu se ne preporučuje raditi kod žena neposredno prije, za vrijeme i neposredno nakon menstruacije kao ni kod žena koje imaju vidljiv vaginalni iscjedak
* uzorak mokraće treba skupljati u čistu posudu sa širokim grlom koja je po mogućnosti za jednokratnu upotrebu
* ako se uzorak prenosi do mjesta obrade, posuda mora biti zatvorena.

**Upute za sakupljanje druge jutarnje mokraće**

* druga jutarnja mokraća mora biti sakupljena **2-4** h nakon prvog jutarnjeg mokrenja.
* navečer prije sakupljanja druge jutarnje mokraće za analizu, pa sve do prikupljanja uzorka dozvoljeno je popiti do 200 mL vode
* kod primopredaje uzoraka potrebno je napomenuti da je to druga jutarnja mokraća

**Upute za sakupljanje 24-satne mokraće**

* 24-satna mokraća sakuplja se u čiste, suhe boce, dobro oprane s vodovodnom vodom
* **prvi dan**: ujutro nakon ustajanja pomokri se, ta se mokraća baci, zabilježi se točno vrijeme i od tada se sakuplja cjelokupna količina mokraće izmokrene kroz dan i noć u boce
* **drugi dan**: ujutro nakon ustajanja, a točno 24 sata nakon zabilježenog vremena pomokri se i ta se mokraća priključi sakupljanoj mokraći od prethodnog dana
* cjelokupnu količinu mokraće sakupljene kroz 24 sata isti dan dostaviti u Medicinsko biokemijski laboratorij Opće bolnice Zabok i bolnice hrvatskih veterana
* tokom sakupljanja mokraću treba držati na hladnom
* tokom sakupljanja potrebno je piti dovoljno tekućine da se osigura dovoljan volumen mokraće
* za izdavanje nalaza klirensa kreatinina neophodno je dostaviti podatke za tjelesnu težinu i visinu
* o pridržavanju navedenih uputa ovisi točan rezultat analize, a time i terapijski postupak



Literatura: Preporuke Povjerenstva za stručna pitanja Hrvatske komore medicinskih biokemičara, [www.hkmb](http://www.hkmb) ,učitano 1.4.2016.

Uzorkovanje krvi provodi se ujutro između 7 i 9 sati dok je pacijent odmoren i prije nego je podvrgnut dijagnostičkim i terapijskim postupcima.

Laboratorij je smješten na prvom katu Bolnice.

Potrebno je uzeti broj za upis na šalter, a uzima se na aparatu kraj ulaza.

Na upis i uzimanje uzoraka krvi ulazi se, nakon što na ekranima, koji se nalaze u čekaonici, bude ispisan broj s Vašeg listića.

**UZIMANJE KAPILARNE KRVI IZ PRSTA**

Krv se uzima iz prstenjaka lijeve ruke (ljevacima iz desne), a djeci iz srednjeg prsta. Prethodno dobro zagrijati ruke zbog bolje prokrvljenosti. Snažnim i kratkim ubodom lancete na prethodno dezinficiranu površinu potekne prva kap koja se obriše, a zatim se skupljaju slijedeće nadolazeće kapi.

**UZIMANJE VENSKE KRVI (IZ PODLAKTICE)**

Za uzimanje krvi rabe se jednokratne sterilne igle i namjenske sterilne epruvete s podtlakom. Bolesnik je pri tom u sjedećem položaju, oslobađa jednu ruku, stisne šaku, a djelatnik mu stavi podvezu. Podvezu je dozvoljeno držati najviše 1 minutu.

Nakon završenog vađenja krvi važno je da bolesnik drži ispruženu ruku 5 minuta i drugom rukom pritisne jastučić vate na mjesto uboda.

Dana 25. svibnja 2018. na snagu je stupila Opća uredba o zaštiti osobnih podataka – GDPR

**Laboratorijski nalazi se mogu podići samo uz predočenje osobne isprave sa slikom.**

Izuzetak su maloljetnici za koje nalaze mogu podići roditelji ili skrbnici uz predočenje osobne isprave sa slikom.

Za podizanje nalaza za drugu osobu potrebno je u laboratoriju potpisati privolu.